钦定古今图书集成/明伦汇编/闺媛典/第063卷 > 詹启元妻王氏
## 钦定古今图书集成/明伦汇编/闺媛典/第063卷 > 詹启元妻王氏

按《常山县志》：王氏，江山王镇女后园詹启元妻。启元
不知谁氏子。大城县丞詹如金丐于京师逆旅中，以
为已子，欺王氏而娶焉。既归，始知之，启元又戆。嘉靖
辛亥间，如金之家毁，既而遭讼客死，启元携妇依翁。
翁耻之，欲逐启元。王氏泣曰：“世有义子无义夫，始之
不审，即吾命矣。吾义不可背启元，逐启元，吾必死。”翁
惧，不敢逐，乃诱启元出，将以王氏别嫁之。议成，王乃
阖户自缢而死。